Il-Gvern nieda l-istrateġija kontra l-faqar u l-esklużjoni soċjali li ser tigwida lill-amministrazzjoni għall-10 snin li ġejjin. L-għan ewlieni hija li jonqsu kemm jista’ jkun in-nies li qed jgħixu f’kundizzjonijiet li llum jaqgħu taħt il-kappa tal-faqar. Din l-istrateġija ma tħarisx biss lejn dawk in-nies li jgħixu f’faqar assolut iżda anke tindirizza lil dawk li jgħixu f’faqar relattiv jew li huma nieqsa minn ħtiġijiet li l-bqija tas-soċjetà tqishom neċessità fosthom li wieħed li ma jkunx kapaċi jixtri laħam, tiġieġ jew ħut ta’ spiss u li ma jkollux telephone, televiżjoni tal-kulur jew karozza. Dr Yana Blant Mintoff qalet li fil-pajjiż hawn mal-100,000 persuna li jaqgħu fid-defenizzjoni l-ġdida tal-faqar. Spjegat li dawn qed jiżdiedu b’5 fil-mija fis-sena filwaqt li qalet li ħadd ma għandu jitfa’ dell li dawn kollha qegħdin jabbużaw mill-benefiċċji soċjali. Dr Mintoff qalet li fil-pajjiż min qed jgħid li x-xogħol prekarju jagħmel il-pajjiż kompetittiv qed jara biss l-effett immedjat u mhux qed iħares biex il-kompetittività tkun waħda fit-tul. Saħqet ukoll li l-pajjiż irid jara li kull pensjonant għandu jkollu biex jgħix tajjeb. Hija kwotat statistika li tgħid li 32 fil-mija tat-tfal qed jgħixu fil-faqar li 55 fil-mija minnhom ġejjin minn żoni madwar il-port. Spjegat li t-tfal qalulha li jħossuhom imċaħħda minn dak li huwa soċjalment meqjus importanti. Il-Ministru Michael Farrugia qal li l-istrateġija taħseb fl-iktar setturi vulnerabbli tas-soċjetà fosthom it-tfal, l-anzjani, persuni b’diżabilità permanenti u nies oħra li jsibu ruħhom f’xi forma ta’ kriżi. Qal li kulħadd f’mument jew ieħor tal-ħajja jista’ jitqies persuna vulnerabbli. Spjega li l-benefiċċji soċjali qegħdin hemm biex jgħollu lil dak li jkun mill-kondizzjoni li jsib ruħu fiha u li x-xogħol u l-edukazzjoni huma l-għodda biex dak li jkun joħroġ mill-faqar. Dr Farruga qal li qed ikun kunsidrat li dawk li qed jieħdu l-benefiċċji soċjali ser ikunu jistgħu jsiefru għax s’issa r-regolament ma jippermettix. Qal ukoll li dawk li jitilfu x-xogħol u qed jieħdu l-benefiċċju soċjali dan ser jitħallihom jekk jibdew jistudjaw fl-Università. Dr Farrugia qal li din l-istrateġija hija biss il-minimu u mhux il-massimu li l-Gvern irid jimplimenta. Spjega li l-Gvern mill-budget li għadda beda biex jimplimenta diversi miżuri fosthom li jiffranka lill-ġenituri bi tfal żgħar 4,000 ewro fis-sena bis-servizz ta’ childcare b’xejn u anke qed jingħataw sensiela ta’ benefiċċji lil min qed irabbi u lill-pensjonanti fosthom lil dawk li ma ħallsux bolol biżżejjed biex ikollhom il-pensjoni minima sħiħa.